
VENDIM

Nr. 732, datë 3.12.2021

PËR TRANSFERIMIN NË PRONËSI NGA MINISTRIA E BRENDSHME TEK BASHKIA LIBRAZHD, TË NJË PJESE TË PASURISË 7/136, ME EMËRTIMIN “KOMISARIATI I POLICISË LIBRAZHD”, ME SIPËRFAQE TRUALLI 1900 m2 DHE SIPËRFAQE NDËRTESE 513 m2, ME VENDNDODHJE NË ZONËN KADASTRALE 2446, DHE PËR NJË NDRYSHIM NË VENDIMIN NR. 250, DATË 24.4.2003, TË KËSHILLIT TË MINISTRAVE, TË NDRYSHUAR, SI DHE PËR NJË SHTESË NË VENDIMIN NR. 1086, DATË 28.10.2009, TË KËSHILLIT TË MINISTRAVE, TË NDRYSHUAR

Në mbështetje të nenit 100 të Kushtetutës; të neneve 3, shkronja “g”, 5 dhe 8, të ligjit nr. 8744, datë 22.2.2001, “Për transferimin e pronave të paluajtshme publike të shtetit në njësitë e qeverisjes vendore”, të ndryshuar, dhe të nenit 13, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, me propozimin e zëvendëskryeministrit, Këshilli i Ministrave
VENDOSI:

1. Transferimin në pronësi nga Ministria e Brendshme tek Bashkia Librazhd, të një pjese të pasurisë 7/136, me emërtimin “Komisariati i Policisë Librazhd”, me sipërfaqe trualli 1900 (një mijë e nëntëqind) m2 dhe sipërfaqe ndërtese 513 (pesëqind e trembëdhjetë) m2, me vendndodhje në zonën kadastrale 2446, sipas formularit, gjithsej 1 (një) fletë, dhe planrilevimit, që i bashkëlidhen këtij vendimi dhe janë pjesë përbërëse e tij, me qëllim përmirësimin e infrastrukturës publike, për ndërtimin e një parku publik.

2. Pasuria e përcaktuar në pikën 1, të këtij vendimi, hiqet nga lista e inventarit të pronave të paluajtshme publike, të miratuar me vendimin nr. 250, datë 24.4.2003, të Këshillit të Ministrave, “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Ministrisë së Rendit Publik”, të ndryshuar, dhe i shtohet listës së inventarit të pronave të paluajtshme publike, të miratuar me vendimin nr. 1086, datë 28.10.2009, të Këshillit të Ministrave, “Për miratimin e listës përfundimtare të pronave të paluajtshme publike, shtetërore, që transferohen, në pronësi ose në përdorim, të Bashkisë Librazhd, të qarkut të Elbasanit”, të ndryshuar.

3. Ministria e Brendshme/Drejtoria e Përgjithshme e Policisë së Shtetit dhe Bashkia Librazhd, para dorëzimit të sipërfaqes së truallit dhe ndërtesës, sipas përcaktimeve të pikës 1, të këtij vendimi, të lidhin marrëveshje me objekt:

a) sigurimin e ambienteve të nevojshme, transferimin dhe ruajtjen e mjeteve të sekuestruara, të cilat ndodhen aktualisht në këtë pasuri, pa kosto financiare për Policinë e Shtetit;

b) sigurimin, për Ministrinë e Brendshme, të një sipërfaqeje toke të mjaftueshme, për t’u përdorur për parkimin e mjeteve që bllokohen nga shërbimet e Policisë së Shtetit;

c) ndërtimin e murit të ri rrethues dhe rehabilitimin e fasadave të objekteve të Komisariatit të Policisë Librazhd, në harmoni me zonën që do të zhvillohet.
4. Bashkisë Librazhd i ndalohet të ndryshojë destinacionin e përdorimit, ta tjetërsojë ose t’ua japë në përdorim të tretëve pasurinë e përcaktuar në pikën 1, të këtij vendimi.

5. Ngarkohen Ministria e Brendshme, Bashkia Librazhd dhe Agjencia Shtetërore e Kadastrës për zbatimin e këtij vendimi.

 Ky vendim hyn në fuqi menjëherë dhe botohet në Fletoren Zyrtare.

 ZËVENDËSKRYEMINISTËR
Arben Ahmetaj

